春悶偶成十二韻
作者：韓偓
朝代：唐

paragraphs: 阡陌懸雲壤，闌畦隔艾芝。
路遙行雨嬾，河闊過橋遲。
雁足應難達，狐蹤浪得疑。
謝鯤吟未廢，張碩夢堪思。
有意通情處，無言攏鬢時。
格高歸斂笑，歌怨在顰眉。
醉後金蟬重，歡餘玉燕敧。
素姿凌白柰，圓頰誚紅棃。
粉字題花筆，香牋詠柳詩。
繡窗攜手約，芳草蹋青期。
別淚開泉脈，春愁罥藕絲。
相思不相信，幽恨更誰知。